Dommeren tog fejl, og derfor skulle han ikke dømme mere i den kamp. Sådan lyder forklaringen fra den forælder, der i weekenden overfaldt en dommer under en U13-kamp på Fyn.

At overfalde en fodbolddommer til en U13-kamp gør dig næppe til kandidat til titlen som Årets Forælder.

Alligevel fortryder faderen, der stod bag gerningen i weekendens kamp mellem de to Odense-klubber OB og OKS, intet.

Faderen, som BT her benævner ‘FO’, fortæller nu sin version af sagen, som ifølge ham handler om, at dommeren kun udviste FO’s søn og ikke en spiller fra det modsatte hold.

»En spiller fra OKS sagde ‘hold din kæft’ til min søn. Og han sagde det samme tilbage. Dommeren angriber så min søn og spørger ham, hvorfor han taler så grimt.«

»Jeg bryder ind og siger så til dommeren, at han skal smide begge to ud. Men han råber kun efter min søn. Jeg siger: For helvede, hvorfor går du kun efter mit barn? Hvis du dømmer korrekt, skal du tage begge to ud. Det kan ikke diskuteres,« siger faderen til BT.

»Min søn siger så: ‘Far, man må ikke råbe efter dommeren. Det er lige meget, det er lige meget.’ Men jeg siger til ham, at det ikke er lige meget. Begge skal ud,« siger FO.

Læs også: Dommer taler ud efter forælder-overfald til drengekamp: Fuldstændig vanvittigt

Episoden skete i starten af anden halvleg af lørdagens U13-kamp mellem de to lokale klubber fra Fyn.

Kampens dommer, Jim Frandsen, forklarede tidligere tirsdag over for BT, at han var i færd med at give en spiller et gult kort for grimt sprogbrug, da han blev overfaldet bagfra af en forælder. Kampen blev herefter afblæst, og OKS blev tildelt en sejr på 3-0.

‘FO’ afviser ikke hændelsesforløbet, men mener, at han var i sin gode ret til at tage fat i dommeren.

»Selvfølgelig gik jeg på banen. Jeg tog fat i dommeren og sagde til ham, at han (dommeren, red.) skulle gå ud. ‘Du skal aldrig råbe mere efter mit barn,’« sagde jeg.

Men er det i orden?

»Han har været meget heldig, for jeg kan blive meget mere sur. Han skal aldrig råbe efter mit barn igen.«

Hvorfor var han heldig?

»Det er ligegyldigt. Det kan jeg ikke sige. Men jeg kan blive meget mere sur.«

Fortryder du den måde, som du reagerede på?

»Jeg er ikke ked af det. Jeg fortryder det ikke, for jeg skal passe på mit barn. Hvad ville du have gjort, hvis en dommer råbte af dit barn?«

Læs også:

Jim Frandsen har efterfølgende meldt episoden til Fyns Politi, hvor han senere tirsdag skal ind og afgive forklaring. FO frygter dog ikke en eventuel sag.

»Jeg er ligeglad med, at han har meldt det til politiet. Jeg går gerne i retten, og så får vi se, hvem der får ret.«

BT er bekendt med faderens fulde navn, men har valgt at bruge initialer af hensyn til hans søn.